Авылда ут та, җылылык та юк

	Тукай районы Әҗмәкәй авылы Чаллыдан нибары 11 чакрым ераклыкта урнашкан. Шуңа җәен биредә бакчачылар аеруча күп яши. Кыш көне гомер кичерүчеләр саны 300 ләп. Тик тормыш өчен шартлар гына юк. Авылга һаман газ кермәгән. Шунлыктан йортларны электр белән җылытырга туры килә. 	 Ә декабрь уртасында икенче тапкыр әҗмәкәйлеләр 7 сәгать караңгыда һәм суыкта утырырга мәҗбүр булган. Хәтта кайбер өйләрдә көнкүреш техникасы сафтан чыккан. Яшь балалары булган гаиләләр, нишләргә белмәдек, ди. — Безнең җылылык электрга көйләнгән, — дип сүз башлады Эльвира Газизова. — Җиде сәгать шактый вакыт бит. Ашарга пешерә алмыйсың, суыткыч та эшләми. Шундук җылы киемнәр кидек. Күршеләр, аяклары туңгач, итек киеп йөргән. 
	Руслан ХӨСНЕТДИНОВ	
Ирек мәйданы

	№ --- | 25.01.2022	


